Na temelju članka 14. Zakona o proračunu (»Narodne novine« broj 87/08., 136/12. i 15/15.) članka 34. Statuta Grada Crikvenice („Službene novine Grada Crikvenice broj 103/21)  Gradsko vijeće Grada Crikvenice, na sjednici  održanoj 17. prosinca 2021.  godine  donosi

ODLUKU

o izvršavanju Proračuna Grada Crikvenice
za 2022. godinu

I. OPĆE ODREDBE
Članak 1.

Ovom Odlukom uređuje se struktura prihoda i primitaka te rashoda i izdataka Proračuna, njegovo izvršavanje, opseg zaduživanja i jamstava, upravljanje dugom te financijskom i nefinancijskom imovinom, prava i obveze proračunskih korisnika, ovlasti Gradonačelnika, te druga pitanja u izvršavanju Proračuna.

Članak 2.

Proračun se donosi i izvršava u skladu s načelima jedinstva i točnosti proračuna, uravnoteženosti, obračunske jedinice, univerzalnosti, specifikacije, dobrog financijskog upravljanja i transparentnosti.
Članak 3.

Ako se tijekom godine usvoje odluke i drugi propisi na osnovi kojih nastaju nove obveze za Proračun, sredstva će se osigurati u Proračunu za sljedeću proračunsku godinu u skladu s trogodišnjim fiskalnim projekcijama i mogućnostima.

II. SADRŽAJ PRORAČUNA
Članak 4.

Proračun se sastoji od općeg i posebnog dijela. Plan razvojnih programa ne izrađuje se sukladno Uputama za izradu proračuna jedinica lokalne i područne (regionalne) samouprave za razdoblje 2022-2024 koje je izradilo Ministarstvo Financije u rujnu 2021. godine.
Opći dio Proračuna čini Račun prihoda i rashoda i Račun financiranja.
Račun prihoda i rashoda sastoji se od prihoda od poreza, pomoći, prihoda od imovine, prihoda od pristojbi i naknada, ostalih prihoda i prihoda od prodaje nefinancijske imovine. Prihodima se financiraju rashodi utvrđeni za financiranje javnih potreba na razini Grada Crikvenice na temelju zakonskih i drugih propisa.
U Računu financiranja iskazuju se primici od financijske imovine i zaduživanja te izdaci za financijsku imovinu i otplatu kredita i zajmova.
Posebni dio Proračuna sastoji se od plana rashoda i izdataka proračunskih korisnika iskazanih po vrstama, raspoređenih u programe koji se sastoje od aktivnosti i projekata te po izvorima financiranja. 
Sredstva se u Proračunu osiguravaju korisnicima, koji su u njegovu Posebnom dijelu određeni za nositelje sredstava raspoređenih po programima (aktivnostima i projektima), po vrstama rashoda i izdataka te po izvorima financiranja.
III. IZVRŠAVANJE I PLANIRANJA PRORAČUNA I FINANCIJSKOG PLANA PRORAČUNSKOG KORISNIKA
Članak 5.

Ako se u tijeku proračunske godine zbog nastanka novih obveza za Proračun ili zbog promjena gospodarskih kretanja povećaju rashodi ili izdaci, odnosno smanje prihodi ili primici Proračuna, gradonačelnik može obustaviti izvršavanje pojedinih rashoda ili izdataka najviše 45 dana.
Gradonačelnik donosi privremene mjere obustave. Ako se za vrijeme provođenja mjera privremene obustave izvršavanja Proračuna, proračun ne može uravnotežiti, Gradonačelnik mora najkasnije u roku od 15 dana prije isteka roka za privremenu obustavu izvršavanja Proračuna predložiti izmjene i dopune Proračuna, kojima se ponovno uravnotežuju prihodi i primici odnosno rashodi i izdaci Proračuna.
Članak 6.

Proračunski korisnici mogu preuzeti obveze na teret proračuna tekuće godine samo za namjene i do visine utvrđene proračunom, ako su za to ispunjeni svi zakonom i drugim propisima utvrđeni uvjeti. Obveze po ugovorima koje zahtijevaju plaćanje u sljedećim godinama mogu se preuzeti uz prethodnu suglasnost Gradonačelnika.
Proračunski korisnici donose financijske planove sukladno svojim internim propisima. Promjene u financijskom planu vezane za prihode proračuna mogu se mijenjati isključivo po proceduri za  izmjenu i dopunu proračuna, dok se izmjene i dopune financijskih planova proračunskih korisnika u dijelu ostalih prihoda mogu donositi i neovisno o izmjenama i dopunama proračuna uz obvezno uključenje zadnjeg važećeg  financijskog plana u  prvi naredni plan proračuna, vodeći računa da se izmjene financijskog plana krajem godine ne mogu donositi ukoliko se ne planiraju izmjene i dopune proračuna do kraja tekuće godine.

Proračunski korisnici i upravni odjeli mogu preuzeti obveze po investicijskim projektima tek po provedenom stručnom vrednovanju i ocijenjenoj opravdanosti i učinkovitosti investicijskog projekta sukladno propisanoj proceduri koju donosi gradonačelnik.
Čelnici proračunskih korisnika dužni su redovito pratiti izvršavanje financijskog plana,  a obveze izvršavati do visine utvrđene financijskim planom i izvorima financiranja.

Pročelnici upravnih odjela dužni su redovito pratiti izvršavanje Proračuna na razini Upravnog odjela, a obveze izvršavati do visine utvrđene Proračunom  i izvorima financiranja.
Rukovoditelj proračunskog korisnika odgovoran je za planiranje i izvršavanje svog dijela Proračuna. 

Odgovornost za izvršavanje Proračuna znači odgovornost za preuzimanje i potvrđivanje obveza, izdavanje naloga za plaćanje na teret proračunskih sredstava.

Rukovoditelj proračunskog korisnika odgovoran je za zakonito, svrhovito i ekonomično raspolaganje proračunskim sredstvima. 

Pročelnik upravnog tijela ima pravo i obvezu nadzirati poslovanje i namjensko korištenje proračunskih sredstava kod korisnika proračuna za kojeg je proračunski nadležan.
Članak 7.

Plaćanje predujma moguće je samo iznimno i na temelju prethodne suglasnosti Gradonačelnika.

Izuzetno, proračunski korisnik može plaćati predujmom bez prethodne suglasnosti gradonačelnika do pojedinačnog iznosa od 10.000,00 kuna.
Članak 8.

Gradonačelnik odobrava preraspodjelu sredstava na proračunskim stavkama kod proračunskih korisnika ili između proračunskih korisnika najviše do 5% rashoda i izdataka na stavci koja se umanjuje. Gradonačelnik je obvezan uz polugodišnje i godišnje izvješće izvijestiti Gradsko vijeće o preraspodjeli sredstava.
Iznimno od stavka 1. ovog članka, preraspodjela sredstava može se izvršiti najviše do 15% ako se time osigurava povećanje sredstava gradskog učešća planiranih u Proračunu za financiranje projekata koji se sufinanciraju iz sredstava Europske unije, ako to odobri gradonačelnik.

Članak 9.

Proračunska zaliha osigurava se u iznosu od 150.000,00 kn i koristit će se za zakonski utvrđene namjene. O korištenju sredstava proračunske zalihe odlučuje Gradonačelnik, koji je obvezan izvještavati Gradsko vijeće o korištenju iste.
Ako se tijekom godine u Proračunu osiguraju sredstva za namjenu za koju su sredstva proračunske zalihe dodijeljena, akti kojima su sredstva proračunske zalihe dodijeljena stavljaju se izvan snage po sili ovoga Zakona.

Članak 10.
Za potrebe mjesnih odbora osiguravaju se sredstva u ukupnom iznosu od 1.890.800,00 kn. Svakom mjesnom odboru pripadaju sredstva koja su  raspoređena  za rad članova vijeća, administrativne troškove i reprezentaciju, te sredstva za pokriće komunalnih usluga, što ukupno iznosi 270.800,00 kuna. Za male komunalne akcije i kapitalna ulaganja mjesnih odbora osiguravaju se sredstva  u  iznosu od 1.620.000,00 kuna. 

Sredstva za male komunalne akcije izvršavaju se na osnovi vjerodostojne dokumentacije ovjerene od strane ovlaštenih osoba Mjesnog odbora i nadležnog Upravnog odjela.
Članak 11.

Proračun se izvršava od 01. siječnja do 31. prosinca 2022. godine.

O namjeni viška prihoda i pokriću manjka iz prethodne godine odlučuje Gradsko vijeće pri donošenju Godišnjeg obračuna proračuna za 2021. godinu.
    Članak 12.

Prihodi Proračuna ubiru se i uplaćuju na žiro račun Proračuna Grada Crikvenice u skladu sa Zakonom i drugim propisima, neovisno o visini prihoda planiranih u Proračunu.
Gradonačelnik o naplativosti prihoda u direktnoj  nadležnosti Grada Crikvenice polugodišnje izvještava Gradsko vijeće istovremeno s podnošenjem polugodišnjeg i godišnjeg izvještaja o izvršenju proračuna.

Članak 13.

Prihodi koje ostvaruju tijela gradske uprave i prihodi koje proračunski korisnici ostvare obavljanjem vlastite djelatnosti sastavni su dio prihoda Proračuna i uplaćuju se na jedinstveni račun riznice.
Proračunski korisnici obvezni su svoje poslovanje obavljati putem računa riznice.

Izuzetak od stavka 2 ovog članka su proračunski korisnici Osnovna škola Vladimir Nazor, Osnovna škola Zvonko Car i Vijeće albanske nacionalne manjine, koji vlastite prihode, opće prihode proračunskih korisnika, pomoći, donacije, prihode od nefinancijske imovine i naknade štete s osnova osiguranja ne uplaćuju u Proračun Grada.
Otplate glavnica i kamata od zaduživanja i danih jamstava mogu se izvršavati u iznosima iznad planiranih.

Ako aktivnosti i projekti za koje su sredstva osigurana u Proračunu tekuće godine nisu izvršeni do visine utvrđene Proračunom mogu se u toj visini izvršavati u sljedećoj godini, uz prethodnu suglasnost Gradonačelnika.

Članak 14.
Proračunski korisnici odgovorni su za naplatu vlastitih prihoda i primitaka kao i za izvršavanje svih rashoda i izdataka u skladu s namjenama. Proračunski korisnici obvezni su postupati sukladno donesenoj Proceduri o mjerilima i načinu korištenja Prihoda proračunskih korisnika KLASA:400-01/19-01/144, UR.BROJ:21074/01-04/11-19-2 od 31. listopada 2019. godine i svim naputcima koje donese gradonačelnik.
Svi proračunski korisnici koji imaju preneseni višak iz prethodne godine ili su  ostvarili manjak dužni su dostaviti dokumentaciju Upravnom odjelu za financije, turizam i gospodarstvo iz koje se vidi struktura prenesenog viška ili manjka prihoda po izvorima po izrađenom godišnjem financijskom izvještaju. Odluku o načinu korištenja viška, odnosno struktura manjka i način njegovog pokrića dužni su uskladiti u sljedećim izmjenama proračuna.

Nadležni upravni odjeli nadziru ostvarenje i trošenje prihoda i primitaka proračunskih korisnika iz svoje nadležnosti.
Članak 15.
Korisnik na svojim aktivnostima planira sredstva prijenosa korisnicima ako im sredstva dodjeljuje na temelju posebnih propisa i bez protučinidbe preko podskupine računa 369 Prijenosi između proračunskog korisnika istog proračuna, a sukladno pravilniku kojim je uređuje proračunsko računovodstvo i Računski plan.

Ako sredstva iz stavka 1. ovoga članka nisu planirana u potrebnom iznosu mogu se, uz suglasnost Upravnog odjela za financije, turizam i gospodarstvo, tijekom proračunske godine preraspodjeljivati i to bez ograničenja unutar aktivnosti s kojih se sredstva iz stavka 1. ovoga članka dodjeljuju.
Korisnik koji na svojim aktivnostima planira sredstva rashoda iz stavka 1. ovoga članka dužan je s primateljima uskladiti evidencije.

IV.  PRIHODI

Opći prihodi i primici
Članak 16.
Za opće prihode i primitke nije utvrđena namjena korištenja te se ista utvrđuje kroz plan proračuna. Rashodi planirani iz ovog izvora mogu se realizirati do visine planiranih rashoda.
Članak 17.

Namjenski prihodi i primici

Namjenski prihodi i primici proračuna jesu pomoći, donacije, prihodi za posebne namjene, prihodi od prodaje ili zamjene imovine u vlasništvu države, odnosno jedinica lokalne i područne (regionalne) samouprave, naknade s naslova osiguranja i namjenski primici od zaduživanja i prodaje dionica i udjela.

Namjenski prihodi i primici koji nisu iskorišteni u prethodnoj godini prenose se u proračun za tekuću proračunsku godinu.

Za iznos nenamjenski utrošenih sredstava donacije čiji povrat zahtijeva donator, proračunskom korisniku umanjit će se proračunska sredstva u godini u kojoj mora vratiti  primljenu donaciju.

Ako su namjenski prihodi i primici uplaćeni u nižem opsegu nego što je to iskazano u Proračunu, mogu se preuzeti i plaćati obveze samo u visini stvarno uplaćenih, odnosno raspoloživih sredstava.

Uplaćene i prenesene, a manje planirane pomoći, donacije i prihodi za posebne namjene mogu se izvršavati iznad iznosa utvrđenih u Proračunu, a do visine uplaćenih, odnosno prenesenih sredstava.

Uplaćeni  i preneseni, a neplanirane pomoći, donacije, prihodi za posebne namjene  i namjenski primici od zaduživanja mogu se koristiti prema naknadno utvrđenim aktivnostima i/ili projektima u Proračunu, uz prethodnu suglasnost upravnog odjela nadležnog za financije.
Sredstva prikupljena komunalnom naknadom, mogu se upotrijebiti i u svrhu održavanja i gradnje objekata školskog i socijalnog sadržaja, za financiranje vatrogastva, te u druge svrhe sukladno važećim odlukama i propisima.
Članak 18.
Vlastiti prihodi
Vlastite  prihode  čine prihodi koji se ostvaruju obavljanjem poslova na tržištu i u tržišnim uvjetima koji se ne financiraju iz proračuna.

Ako su vlastiti prihodi naplaćeni u nižem opsegu nego što je iskazano u proračunu Grada Crikvenice, korisnik  može preuzeti i plaćati obveze samo u visini stvarno uplaćenih, odnosno raspoloživih sredstava.
Ako su vlastiti prihodi uplaćeni u nižem opsegu nego što je iskazano u proračunu Grada Crikvenice, korisnik može preuzeti i plaćati obveze samo u visini stvarno uplaćenih, odnosno raspoloživih sredstava.
Uplaćeni i preneseni, a manje planirani vlastiti prihodi mogu se izvršavati iznad iznosa utvrđenih u proračunu, a do visine uplaćenih, odnosno prenesenih sredstava.
Uplaćeni i preneseni, a neplanirani vlastiti prihodi mogu se koristiti prema naknadno utvrđenim aktivnostima i/ili projektima u proračunu uz prethodnu suglasnost upravnog odjela nadležnog za financije.

Vlastiti prihodi koji nisu iskorišteni u prethodnoj godini,  prenose se u proračun za tekuću proračunsku godinu. 
V. ISPLATA SREDSTAVA IZ PRORAČUNA 

Članak 19. 
Svaki rashod i izdatak iz Proračuna mora se temeljiti na vjerodostojnoj knjigovodstvenoj ispravi kojom se dokazuje nastala obveza plaćanja odnosno izvršenje pojedine vrste usluga, radova i slično.
Čelnik pravne osobe proračunskog korisnika, odnosno osoba na koje je to pravo preneseno, mora prije isplate između ostalog provjeriti i potvrditi potpisom pravni temelj, izvršenje radova ili usluge i visinu obveze koja proizlazi iz knjigovodstvene isprave. Nadležan upravni odjel ovjerava zahtjev za plaćanje koji se formira temeljem ovjerenih računa proračunskih korisnika. Proces ovjere utvrđen je Procedurom zaprimanja i ovjere računa i ostalih knjigovodstvenih isprava koje donosi gradonačelnik. 
Isplata sredstava za plaće, materijalne rashode i programe koja su u Posebnom dijelu Proračuna osigurana ustanovama Grada, osnovnim školama, mjesnim odborima i Javnoj vatrogasnoj postrojbi, izvršava se  temeljem dokumentacije ovjerene od odgovorne osobe proračunskog korisnika i nadležnog pročelnika.

Aktivnosti i projekti financirani iz sredstava Europske unije te kapitalni projekti, koji nisu izvršeni do kraja 2021. godine, mogu se prenijeti i izvršavati u 2022. godini, pod uvjetom da su proračunska sredstva, koja su za njihovu provedbu bila osigurana u Proračunu Grada Crikvenice za 2021. godinu, na kraju 2021. godine ostala neizvršena ili izvršena u iznosu manjem od planiranog. 

Prenesene aktivnosti i projekti iz stavka 1. ovoga članka mogu se izvršavati u 2022. godini uz suglasnost Gradonačelnika.
Članak 20.

Sredstva za isplatu sredstava za nabavu roba i usluga, obavljanje usluga i ustupanje radova moraju se temeljiti na propisima o javnoj nabavi i naputku o postupanju u nabavi rova, radova i usluga, te Pravilnika o provedbi postupaka jednostavne nabave roba, radova i usluga.

Pročelnici upravnih tijela potpisuju ugovore do iznosa od 70.000,00 kn (bez PDV-a).

Gradonačelnik, odnosno osoba koju on ovlasti potpisuje ugovore u vrijednosti jednako ili  iznad 70.000,00 kuna (bez PDV-a).
Članak 21.

Proračunskim korisnicima kojima se  u Proračunu osiguravaju sredstva za plaće zaposlenih, isplaćivat će se sredstva za ostala materijalna prava zaposlenih prema njihovim općim aktima do visine utvrđene tim aktima, kolektivnim ugovorom i osiguranim sredstvima.





Članak 22.

Sredstva za rad političkih stranaka i nezavisnih listi zastupljenih u Gradskom vijeću, naknade troškova za rad članova Gradskog vijeća i članova njihovih radnih tijela,  predstavnika nacionalnih manjina i Savjeta mladih isplaćivat će se temeljem Odluka Gradskog vijeća, po nalogu pročelnice Upravnog odjela za društvene djelatnosti i lokalnu samoupravu.
Članak 23.

Naknade troškova za rad članova vijeća mjesnih odbora, isplaćivat će se temeljem odluke Gradskog vijeća,  po nalogu  pročelnice Upravnog odjela za komunalni sustav i zaštitu okoliša.
Članak 24.

Pogrešno ili više uplaćeni prihodi u Proračunu iz tekuće i iz prethodnih godina, vraćaju se uplatiteljima na teret tih prihoda a po nalogu Upravnog odjela za financije, turizam i gospodarstvo.
Iznimno od stavka 1. ovog članka sukladno Okružnici o sastavljanju i predaji financijskih izvještaja proračuna, proračunskih i izvanproračunskih korisnika državnog proračuna te proračunskih i izvanproračunskih korisnika proračuna jedinica lokalne i

područne (regionalne) samouprave za razdoblje od 1. siječnja do 30. lipnja 2021. povrati sredstava komunalne naknade i komunalnog doprinosa knjiže se na teret osnovnog računa 32999 Ostali nespomenuti rashodi poslovanja,  u slučajevima kada se radi o povratu u godinama nakon godine uplate.
Članak 25.

Instrumente osiguranja plaćanja, kojima se na teret Proračuna stvaraju obveze, izdaje Upravni odjel za financije, turizam i gospodarstvo, a potpisuje Gradonačelnik.

Instrumenti osiguranja plaćanja primljeni od pravnih osoba kao sredstvo osiguranja kod izvođenja radova/ usluga i instrumenti osiguranja dani za garantni rok po dovršetku investicije/usluge, dostavljaju se u Upravni odjel za financije, turizam i gospodarstvo.  Povrat instrumenata osiguranja provodi Upravni odjel za financije, turizam i gospodarstvo, uz prethodno pribavljeno mišljenje upravnog odjela u čijoj je nadležnosti sklapanje ugovora za iste radove/uslugu.
Instrumenti osiguranja plaćanja primljeni od pravnih osoba kao sredstvo osiguranja naplate potraživanja čuvaju se u upravnom odjelu koji je nadležan za sklapanje ugovora na koji se odnosi dani instrument osiguranja plaćanja. Upravni odjelu koji je nadležan za sklapanje ugovora polugodišnje i godišnje dostavlja Upravnom odjelu za financije, turizam i gospodarstvo popis instrumenata osiguranja. Povrat ovih instrumenata osiguranja provodi upravni odjel koji je nadležan za sklapanje ugovora.
VI. UPRAVLJANJE FINANCIJSKOM I NEFINANCIJSKOM IMOVINOM

Članak 26.
Imovinu Grada čine financijska i nefinancijska imovina kojom upravlja Gradonačelnik u skladu s posebnim propisima i Statutom Grada. 
Članak 27.
Raspoloživim novčanim sredstvima na računu Proračuna upravlja Gradonačelnik.
Odluku o oročavanju sredstava ili davanju pozajmica do iznosa propisanog zakonom donosi Gradonačelnik.
Članak 28.

Gradsko vijeće može na prijedlog Gradonačelnika odlučiti o kupnji dionica ili udjela u trgovačkom društvu ako su za kupnju osigurana sredstva u proračunu i ako se s time štiti interes Grada.

U slučaju da prestane javni interes za vlasništvo dionica ili udjela u kapitalu pravnih osoba Gradsko vijeće, na prijedlog Gradonačelnika može odlučiti da se dionice odnosno udjeli u kapitalu prodaju, ako to nije u suprotnosti s posebnim zakonom. 
Ostvarena sredstva od prodaje udjela i uloga u kapitalu koriste se samo za otplatu duga u Računu financiranja ili za nabavku nefinancijske i financijske imovine, ukoliko se spomenuta sredstva ostvare u iznosu većem od potrebnog za otplatu duga. U slučaju da se radi o stjecanju udjela pretvaranjem potraživanja po osnovi namjenskih prihoda ostvarena sredstva od prodaje udjela i uloga u kapitalu koriste se za financiranje rashoda sukladno zakonima kojima se uređuje namjena tih namjenskih prihoda.
O osnivanju i prestanku pravnih osoba čiji je osnivač ili suosnivač Grad  Crikvenica, odlučuje Gradsko vijeće na prijedlog  Gradonačelnika.

Članak 29.

Za stjecanje imovine bez naknade proračunskim korisnicima potrebna je suglasnost Gradonačelnika ukoliko bi takvo stjecanje prouzročilo veće troškove za Grad i/ili korisnika.

Članak 30.

Sredstva za osiguranje nefinancijske dugotrajne imovine i zaposlenih osigurana su u rashodima  poslovanja proračunskih korisnika  i upravnih odjela.
Poslove sklapanja ugovora sa osiguravateljima i naplatu šteta obavlja Upravni odjel za investicije, prostorno uređenje  i imovinu.


Članak 31.

Knjigovodstvena evidencija nefinancijske dugotrajne imovine Grada vodi se u Upravnom odjelu za financije, turizam i gospodarstvo.
Pročelnici  upravnih tijela koji upravljaju imovinom Grada dužni su odmah po nastanku promjene, Upravnom odjelu za financije, turizam i gospodarstvo dostaviti podatke o svakoj poslovnoj promjeni na imovini kojom upravljaju.
Članak 32.
Mjere naplate dospjelih nenaplaćenih potraživanja Grada kontrola provedenih mjera, odgoda plaćanja, obročna otplata i otpis predmetnih potraživanja provode se sukladno proceduri koju donosi gradonačelnik. 
VII. ZADUŽIVANJE I JAMSTVA

Članak 33.
Grad se može dugoročno zaduživati za investicije uzimanjem kredita ili izdavanjem vrijednosnih papira, uz prethodnu suglasnost Vlade.

Grad Crikvenica će se zadužiti za investicije koje se financiraju iz Proračuna Grada Crikvenice koje potvrdi Gradsko vijeće, a uz suglasnost Vlade RH.

U 2022. godini ne planira se novo dugoročno kreditno zaduženje. Planiranih 4.000.000 kuna primitaka od zaduživanja  za 2022. godinu odnosi se na planirani prihod sredstva kredita HBOR-a za energetsku učinkovitost javne rasvjete za koju je dobivena suglasnost Gradskog vijeća 08. ožujka 2021. godine  („Službene novine Grada Crikvenice“ broj  103/21.)  i  suglasnost Vlade RH  02. lipnja 2021. godine. Za istu namjenu sklopljen je  Ugovor sa HBOR-om u 2021. godini, ali se planira dio prihod od tog kredita realizirati u 2022. s obzirom da će se očekuje završetak investicije u 2022. godini te će dio sredstava kredita biti plasiran u 2022. godini
Očekivani iznos ukupnog duga po preuzetim dugoročnim kreditnim zaduženjima na kraju proračunske godine, odnosno na dan 31.12.2022. godine,  iznosi 55.583.319,63 kuna, od toga dug po postojećem kreditu kod Zagrebačke banke d.d iz 2011. godine 2.935.54,33 kn , po kreditu kod Erste&Steiermarkische bank d.d.    iz 2017. godine  8.700.000,00 kuna,  po kreditu kod Erste&Steiermarkische bank d.d.  iz 2020. godine 31.232.500 po kreditu kod HBOR-a  iz 2020. godine 1.615.265,30 kuna, te po kreditu za koji je planirano zaduživanje u 2021. godini  11.100.000,00  kuna.

Tekuće otplate glavnice kreditnog zaduženja Grada iskazane su u Računu financiranja Proračuna za 2022. godinu u iznosu od  7.670.000,00  kn, te pripadajuće kamate u iznosu od 849.000,00 kn, iskazane u razdjelu - 002 Upravni odjel za financije, turizam i gospodarstvo  Program Otplata kredita, Aktivnost  T220302, Aktivnost  T220305,  Aktivnost T220309, Aktivnost T220310 i Aktivnost T220311.
Za premošćivanje jaza nastalog zbog različite dinamike priljeva sredstava i dospijeća obveza, gradonačelnik može donijeti odluku kojom se Grad kratkoročno zadužuje, najduže do 12 mjeseci, bez mogućnosti daljnjeg reprograma ili zatvaranja postojećih obveza po kratkoročnim kreditima ili zajmovima uzimanjem novih kratkoročnih kredita ili zajmova.

Grad se može kratkoročno zadužiti uzimanjem kredita ili zajmova kod poslovnih banaka, drugih kreditnih institucija ili putem okvirnog kredita kod poslovne banke kod koje ima otvoren račun za iznos do 10.000.000,00 kn.
Do visine propisane zakonom odluku o kratkoročnom zaduženju donosi gradonačelnik.

Ovlašćuje se gradonačelnik za podnošenje zahtjeva za beskamatni zajam prema Ministarstvu financija i opozive istih zajmova,  neovisno o visini sredstava,  s obzirom da kod ove vrste zajma sve načine i kriterije za isplatu sredstava beskamatnog zajma definira Ministarstvo financija.
     Članak 34.
Pravna osoba u većinskom izravnom ili neizravnom vlasništvu Grada kao i ustanova čiji je osnivač Grad može se dugoročno zadužiti samo za investiciju uz suglasnost Gradonačelnika i uz uvjete i na način propisan Zakonom.

Pravna osoba u većinskom izravnom ili neizravnom vlasništvu Grada kao i ustanova čiji je osnivač Grad može se kratkoročno zadužiti, uz suglasnost gradonačelnika,  uz obvezu izvještavanja Gradskog vijeća o realiziranom kratkoročnom kreditu i to iznosom kredita i uvjetima otplate u roku 30 dana od dana sklapanja Ugovora o kratkoročnom kreditu.

Članak 35.
Gradonačelnik također može dati jamstvo pravnoj osobi u većinskom izravnom ili neizravnom vlasništvu Grada kao i ustanovi čiji je osnivač za ispunjenje obveza pravne osobe i ustanove, uz uvjete i na način propisan Zakonom. Grad je obvezan prije davanja jamstva ishoditi suglasnost ministra financija. 

Rizici za obveze po danim jamstvima osiguravaju se u Proračunu Grada  u iznosu do 5 % dospjelih izdanih jamstava.

Ugovore o jamstvu sklapa Gradonačelnik.

VIII. IZVJEŠTAVANJE PRORAČUNSKI KORISNICI
Članak 36.
Proračunski korisnici dostavljaju polugodišnje i godišnje financijske izvještaje svog plana Upravnom odjelu za financije, turizam  i gospodarstvo  sukladno Pravilniku  o financijskom izvještavanju u proračunskom računovodstvu.
Proračunski korisnici dužni su dostaviti godišnji izvještaj o poslovanju (ostvarenje financijskog plana, izvještaj o radu te prijedlog o korištenju neutrošenih sredstava) nadležnom upravnom tijelu Grada, najkasnije u roku od mjesec dana od isteka roka za predaju godišnjih financijskih izvještaja utvrđenog  Pravilniku  o financijskom izvještavanju u proračunskom.
Članak 37.
Upravni odjel za financije, turizam i gospodarstvo podnosi gradonačelniku tromjesečne izvještaje o izvršenju proračuna.
Polugodišnji izvještaj o izvršenju Proračuna dostavlja se Gradonačelniku do 05. rujna tekuće godine. Gradonačelnik podnosi Gradskom vijeću, na donošenje polugodišnji izvještaj o izvršenju Proračuna do 15. rujna tekuće godine.

Godišnji izvještaj o izvršenju Proračuna dostavlja se Gradonačelniku do 1. svibnja tekuće godine za prethodnu godinu. Gradonačelnik podnosi Gradskom vijeću na donošenje godišnji izvještaj o izvršenju Proračuna do 1. lipnja tekuće godine za prethodnu godinu.

Gradonačelnik godišnji obračun Proračuna dostavlja Ministarstvu financija i Državnom uredu za reviziju  u roku od 15 dana nakon što ga usvoji Gradsko vijeće.
IX. OVLASTI I ODGOVORNOSTI GRADONAČELNIKA I ČELNIKA PRORAČUNSKOG KORISNIKA 

Članak 38.

Gradonačelnik i čelnici proračunskog korisnika odgovorni su za planiranje i izvršavanje dijela proračuna te za zakonito, svrhovito, učinkovito i  ekonomično raspolaganje proračunskim sredstvima. Također su odgovorni za preuzimanje obveza, izdavanje naloga za plaćanje te za izdavanje naloga za naplatu u korist proračunskih sredstava. 
Gradonačelnik i čelnici proračunskog korisnika mogu određena prava unutarnjim propisima u skladu sa aktima o unutarnjem ustrojstvu prenijeti na druge osobe. 
O zakonitom, namjenskom i svrhovitom korištenju proračunskih sredstava te učinkovitom i djelotvornom funkcioniranju sustava financijskog upravljanja i kontrola u okviru sredstava utvrđenih u proračunu odnosno financijskom planu Gradonačelnik, pročelnici upravnih tijela  i čelnici proračunskih korisnika sastavljaju Izjavu o fiskalnoj odgovornosti.
X. NADZOR PRORAČUNSKIH KORISNIKA
Članak 39.

Proračunski nadzor postupak je nadziranja zakonitosti, svrhovitosti i pravodobnosti korištenja proračunskih sredstava kojim se nalažu mjere za otklanjanje utvrđenih nezakonitosti i nepravilnosti. Obuhvaća nadzor računovodstvenih, financijskih i ostalih poslovnih dokumenata. Proračunski nadzor obavlja Ministarstvo financija.
Nadležni upravni odjel  ovlašten je kod proračunskih korisnika kao i kod ostalih korisnika proračunskih sredstava obavljati nadzor utroška sredstava proračuna za namjene za koje su sredstva osigurana. 
U slučaju da se nadzorom iz stavka 2. ovog članka utvrdi da je proračunski korisnik odnosno korisnik proračunskih sredstava Proračuna utrošio nenamjenski, Upravni nadležni upravni odjel naložiti će istome povrat sredstava u Proračun Grada.
XI. PRIJELAZNE I ZAVRŠNE ODREDBE
Članak 40.

Ova odluka objavit će se “Službenim novinama Grada Crikvenice“,  a stupa na snagu 01. siječnja 2022. godine.
KLASA: 400-01/21-01/103
UR BROJ:2107/01-05/01-21-25

Crikvenica, 17. prosinca 2021.

GRADSKO VIJEĆE GRADA CRIKVENICE
      Predsjednica Gradskog vijeća  Grada Crikvenice 

mr.sc. Vesna Car Samsa,dipl.ing.

